Správa Komisie - Výročná správa o činnostiach Európskej únie v oblasti výskumu a technologického vývoja za rok 2003 [SEC(2005) 725] /* KOM/2005/0233 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 03.06.2005 KOM(2005) 233 v konečnom znení SPRÁVA KOMISIE Výročná správa o činnostiach Európskej únie v oblasti výskumu a technologického vývoja za rok 2003[SEC(2005) 725] SPRÁVA KOMISIE Výročná správa o činnostiach Európskej únie v oblasti výskumu a technologického vývoja za rok 2003 (Text s významom pre EHP) 1. ÚVOD Európska politika v oblasti výskumu smeruje k realizácii lisabonského cieľa premeniť Európsku úniu na konkurenčnú a dynamickú ekonomiku založenú na znalostiach, ktorá je schopná dosiahnuť trvalo udržateľný rast. Na dosiahnutie tohto cieľa má tri vzájomne súvisiace ciele: - Vytvoriť európsky výskumný priestor umožňujúci voľný pohyb vedomostí a výskumných pracovníkov a vysporiadať sa s rozštiepenosťou a duplicitou výskumných politík a činností v Európe. - Do roku 2010 zvýšiť úroveň investícií do výskumu v Európe na 3 % HDP Únie, z toho dve tretiny majú pochádzať zo súkromného sektora. - Podporovať a posilňovať dokonalosť výskumu s cieľom dosiahnuť prvé dva ciele a posilňovať a dopĺňať snahy vnútroštátneho a súkromného sektora v oblasti výskumu. Táto správa sa týka vývoja a činností za obdobie od januára 2003 do marca 2004. Bola vypracovaná podľa článku 173 Zmluvy o založení Európskeho spoločenstva[1] a článku 4 rozhodnutia týkajúceho sa Šiesteho rámcového programu.[2] K správe je pripojený pracovný dokument Komisie, ktorý poskytuje podrobnejšiu správu, a príloha obsahujúca štatistické údaje. V porovnaní s predchádzajúcimi výročnými správami táto správa obsahuje naviac informácie o vývoji činností v oblasti výskumu a technologického vývoja, ktoré sa uskutočňujú v rámci členských štátov Európskej únie. 2. ČINNOSTI V OBLASTI VÝSKUMU A TECHNOLOGICKÉHO VÝVOJA V SPOLOčENSTVE 2.1. Implementácia Šiesteho rámcového programu Rozhodujúci krok k vytvoreniu Európskeho výskumného priestoru bol urobený v roku 2003 počas prvého celého roku Šiesteho rámcového programu. Program je jedným z najväčších medzinárodných programov na svete v oblasti vedy a výskumu s rozpočtom 17,5 miliardy eur na obdobie rokov 2002 až 2006 (v dôsledku rozšírenia EÚ zvýšeným na 19,2 miliardy eur). Rovnako ako pre členské štáty Európskej únie je program prístupný aj pre účastníkov z iných krajín prostredníctvom dohôd o spolupráci. Pokrok v oblasti cieľov a priorít Šiesty rámcový program vyvolal veľmi silný ohlas. V roku 2003 bolo predložených viac ako 16 000 návrhov, do ktorých bolo zapojených takmer 160 000 účastníkov z viac ako 50 krajín. Asi 2 600 z týchto návrhov (ktoré zahŕňali viac ako 27 000 účastníkov) bolo vybraných na financovanie. Pod názvom Zameranie a integrovanie výskumu v Spoločenstve bolo predložených viac ako 10 000 návrhov, z toho bolo vybraných na financovanie viac ako 1 600 návrhov, ktoré zahŕňajú asi 24 000 účastníkov. Väčšina z nich (viac ako 1 100 návrhov vybraných na financovanie) bola predložená v rámci siedmich tematických priorít stanovených v Šiestom rámcovom programe a veľký počet návrhov v rámci horizontálnych činností, ktoré zahŕňajú MSP, a osobitných opatrení na podporu medzinárodnej spolupráce. Okrem toho výrazný úspech zaznamenali nové činnosti zavedené v Šiestom rámcovom programe pre vedeckú podporu politiky a NEST (Nové a vznikajúce vedy a technológie) so 128 návrhmi vybranými na financovanie, vrátane 11 návrhov, ktoré boli vybrané z návrhov v rámci špeciálneho výberového konania v reakcii na epidémiu SARS. Výberové konanie pod názvom Vytvorenie štruktúry Európskeho výskumného priestoru viedlo k takmer 6 000 návrhom doručeným v roku 2003, prevažná väčšina návrhov bola predložená v rámci činností v oblasti ľudských zdrojov a mobility. Asi 880 z týchto návrhov bolo vybraných na financovanie, z toho viac ako 700 bolo v oblasti ľudských zdrojov a mobility a ostatné sú určené na financovanie činností v oblasti výskumu a inovácií, výskumných infraštruktúr a vedy a spoločnosti. Okrem toho bol vytvorený portál venovaný mobilite výskumných pracovníkov, ktorý poskytuje informácie o pracovných miestach a financovaní príležitostí a praktické informácie o kariére európskeho výskumného pracovníka. Pod názvom Posilňovanie základov Európskeho výskumného priestoru bola v Šiestom rámcovom programe zavedená nová činnosť, iniciatíva ERANet – určená na vytvorenie siete a otvorenie vnútroštátnych a regionálnych výskumných programov. Iniciatíva úspešne začala v roku 2003 so 74 návrhmi doručenými v rámci prvej výzvy, z ktorých viac ako 30 bolo vybraných na financovanie. Pokiaľ ide o šírenie výsledkov, činnosti v oblasti výskumu a inovácií v Šiestom rámcovom programe, vrátane siete inovačných prenosových centier, podporovali využívanie výsledkov výskumu na účely inovácie, pričom horizontálne výskumné činnosti, vrátane MSP umožnili menším krajinám získať prístup k výskumu, ktorý spĺňa ich potreby. Okrem toho internetová služba CORDIS sa zameriava na poskytovanie otvoreného prístupu k informáciám o európskych projektoch, ako aj rôznym činnostiam v oblasti sprostredkovania technológie. Porozumenie výskumných výsledkov tvorcami politiky je špeciálnou charakteristikou plánu vedeckej podpory politiky a širšie zapojenie verejnosti do výskumu je cieľom činností v oblasti vedy a spoločnosti. Na úrovni jednotlivých projektov boli zavedené pravidlá a vymedzené mechanizmy informovania s cieľom podporiť využívanie a šírenie výsledkov. Série hodnotení vykonaných počas roka potvrdili, že výskumné činnosti v Spoločenstve veľmi významne prispeli k európskej základni znalostí vo vedeckej a technologickej oblasti a vytvorili rozsiahlu sieť a spoluprácu medzi európskymi výskumnými pracovníkmi v súkromnom a verejnom sektore a s významnou európskou pridanou hodnotou. Finančné stránky a nástroje Implementácia a rozpočtové uskutočnenie programu zostali na správnej ceste, čo bol hlavný úspech vzhľadom na úroveň odozvy. Do konca roka 2003 bolo celkove podpísaných 489 zmlúv s finančným záväzkom 1,64 miliárd eur. Zvyšok rozpočtu za rok 2003 bol rozdelený globálne a potom v roku 2004 rozdelený medzi jednotlivé zmluvy. Hlavnou novinkou Šiesteho rámcového programu bolo zavedenie nových nástrojov, ktoré zabezpečujú väčšie kritické množstvo zdrojov a partnerov a väčšiu autonómiu pri implementácii projektov. Z návrhov predložených v roku 2003 bolo na financovanie vybraných viac ako 400 hlavných projektov, ktoré využívajú tieto nástroje. Do konca roku 2003 bolo podpísaných viac ako 80 zmlúv v oblasti integrovaných projektov a 30 zmlúv v oblasti sietí dokonalosti. Predstavujú 53 % (integrované projekty) a 11 % (siete dokonalosti) finančného záväzku ES v rámci zmlúv podpísaných v roku 2003. Hodnotenie účinnosti nástrojov začalo koncom roka 2003 na základe nezávislej diskusie odborníkov, ktorú viedol profesor Marimon; skupina odborníkov predložila správu v júli 2004. Nakoniec, prvé využívanie článku 169 zmluvy, ktorý umožňuje účasť Spoločenstva na výskume spoločne uskutočňovanom členskými štátmi, bolo odsúhlasené v roku 2003 so zriadením Partnerstva medzi európskymi a rozvojovými krajinami v oblasti klinických testov (European and Developing Countries Clinical Trials Partnership, EDCTP), ktoré umožňuje vykonávať klinické testy liekov a vakcín proti HIV/AIDS, tuberkulóze a malárii. 2.2. Ďalšie činnosti určené na vytvorenie Európskeho výskumného priestoru Okrem rámcového programu urobila Európska únia mnoho ďalších dôležitých krokov k vytvoreniu Európskeho výskumného priestoru: - Pokiaľ ide o zlepšenie ľudských zdrojov, Komisia uverejnila návrhy[3] na zlepšenie kariéry výskumných pracovníkov v Európe, vrátane vytvorenia Európskej charty a kódexu správania. - Začatie celoeurópskej diskusie o budúcnosti európskych univerzít. Konzultačný dokument bol uverejnený v januári 2003 a hlavná konferencia sa konala v Liege, v Belgicku, v apríli 2004. - Na podporu medzinárodného rozmeru Európskeho výskumného priestoru sa konali rokovania o bilaterálnych dohodách o spolupráci v oblasti vedy a technológie s partnermi zo Stredomorskej oblasti, Švajčiarska, Mexika, Brazílie, Čile, USA, Ruska a Ukrajiny. - Značný pokrok sa dosiahol pokiaľ ide o akčný plán v oblasti Vedy a spoločnosti a boli dokončené tri činnosti (ženy a priemysel, ženy a rozšírenie a výskum a predvídavosť). - Výrazný pokrok sa dosiahol pri zavedení Európskej vesmírnej politiky s uverejnením Zelenej knihy a v priebehu roku 2003 Bielej knihy, a bola podpísaná dohoda o spolupráci medzi Európskou úniou a Európskou vesmírnou agentúrou. - Diskusia o podpore základného výskumu v Európe a vytvorení Európskej výskumnej rady bola oznámením Komisie pozdvihnutá na politickú úroveň v januári 2004. - Bola vytvorená prvá vlna technologických platforiem s cieľom spojiť záujmové skupiny a vymedziť programy strategického výskumu v oblasti kľúčových technológií, vrátane takých oblastí ako vodíkové palivové články a nanoelektronika. - Európska stratégia v oblasti prírodných vied a biotechnológie bola zavedená v marci 2003. - Začala sa trojročná prípravná činnosť v oblasti bezpečnosti výskumu s cieľom pripraviť pôdu pre komplexný program od roku 2007. - Implementácia pilotnej činnosti Regióny vedomostí s cieľom stimulovať vytvorenie ekonomík založených na regionálnych vedomostiach prostredníctvom výskumu. 3. VÝVOJ V čLENSKÝCH šTÁTOCH A UPLATňOVANIE OTVORENEJ METÓDY SPOLUPRÁCE. Rok 2003 bol dôležitým rokom aj pre implementáciu otvorenej metódy koordinácie v oblasti výskumnej politiky prostredníctvom jej uplatňovania pokiaľ ide o cieľ zvýšiť investície do výskumu na 3 % HDP Európskej únie. V apríli 2003 Komisia začala akčný plán navrhujúci opatrenia, ktoré sa majú prijať na európskej, vnútroštátnej a regionálnej úrovni. Po tomto boli zriadené skupiny odborníkov z členských štátov v šiestich oblastiach pod Výborom pre vedecký a technický výskum (CREST) ako prvý cyklus pri uplatňovaní otvorenej metódy koordinácie pre dosiahnutie cieľa 3 %. V súlade s cieľom dosiahnuť 3 % takmer všetky členské štáty si stanovili vnútroštátne ciele na zvýšenie investícií do výskumu a vývoja. Najnovšie údaje svedčia o tom, že od roku 2002 väčšina členských štátov zvýšila svoju úroveň financovania výskumu a vývoja z verejných zdrojov, hoci je potrebný ďalší výrazný pokrok na dosiahnutie 1 % HDP. Pokiaľ ide o verejný záujem, podpora investícií do výskumu a vývoja prostredníctvom fiškálnych opatrení sa stáva stále viac významnou. Trendy v oblasti investícií súkromného sektora do výskumu sú menej jasné a situácia sa výrazne líši medzi jednotlivými členskými štátmi. Napriek tomu je zrejmé, že je potrebný výrazný pokrok, ak sa má dosiahnuť úroveň 2 % HDP. 4. VYHLIADKY Implementácia Šiesteho rámcového programu je na dobrej ceste. Pokračujúca vysoká úroveň odozvy zo strany spoločenstva výskumných pracovníkov dokazuje jeho významnú úlohu pri podpore úsilia v oblasti európskeho výskumu. Programy práce pre špeciálne programy rámcového programu boli niekoľkokrát aktualizované . Do konca roku 2004 bol pracovný program programu „Integrácia a posilňovanie“ (Zmluva o ES) aktualizovaný celkove 14-krát, pracovný program programu „Vytvorenie štruktúry“ (Zmluva o ES) celkove osemkrát a pracovný program programu „Jadrový výskum“ (Zmluva o Euratome) celkove dvakrát. Každá aktualizácia vytvára obsah pre nové výzvy na predkladanie návrhov. Do konca roku 2004 bolo celkove uverejnených viac ako 120 výziev na predkladanie návrhov. Komisia súčasne zlepšuje implementáciu programu s cieľom zaoberať sa problémami spoločenstva výskumných pracovníkov a odporúčania vyplývajúce z monitoringu a hodnotiacich úloh, vrátane správy skupiny odborníkov na vysokej úrovni zameranej na účinnosť nástrojov Šiesteho rámcového programu.[4] Komisia stanovila tieto opatrenia vo svojej reakcii na odporúčania skupiny odborníkov a vytvorila akčný plán na racionalizáciu a urýchlenie postupov. Komisia uprednostnila výskum vo svojich návrhoch rozpočtu a politiky na obdobie rokov 2007-13.[5] V júni 2004 Komisia začala diskusiu o príprave Siedmeho rámcového programu,[6] ktorý predpokladá náročnejšiu európsku politiku na podporu výskumu s cieľom postúpiť bližšie k lisabonskému cieľu. Po tejto diskusii Komisia v apríli 2005 predložila svoje návrhy na Siedmy rámcový program. Zdroje ďalších informácií Podrobnejšie informácie sú uvedené v pracovnom dokumente Komisie, ktorý je pripojený k tejto správe. V prípade potreby ďalších informácií sú verejne dostupné tieto informácie: - Výročné správy o monitorovaní rámcového programu a osobitných programov, ktoré poskytujú stručné nezávislé zhrnutie vývoja a kvality opatrení prijatých na implementáciu programov. - Päťročné hodnotiace správy, ktoré skúmajú implementáciu a úspechy činností v oblasti výskumu v Spoločenstve za obdobie 5 predchádzajúcich rokov. - Európska správa o ukazovateľoch v oblasti vedy a technológie, ktorá obsahuje opisy, štatistiky a podrobné analýzy európskych a vnútroštátnych činností v oblasti RTD zo svetového hľadiska. - Kľúčové údaje uverejňované každý rok, ktoré poskytujú súbor ukazovateľov na získanie prehľadu o postavení Európy v oblasti vedy, technológií a inovácií. - Výskum a vývoj: Výročný štatistický prehľad (Eurostat): obsahujúci porovnateľné medzinárodné štatistické údaje o rozpočtoch, výdavkoch a pracovníkoch v oblasti výskumu a vývoja a patentoch v členských štátoch, rozčlenené podľa regiónov. - Štatistické údaje o vede a technológií v Európe uverejnené ako súčasť zbierky „Panoráma Európskej únie“ (Generálne riaditeľstvo pre výskum/Eurostat). - Štúdie a analýzy uverejnené v súvislosti programami Spoločenstva v oblasti RTD a zaoberajúce sa otázkami charakteristickými pre oblasti RTD, ktorých sa týkajú. Väčšinu týchto dokumentov je možné získať alebo objednať na internetových stránkach Komisie: - všeobecná internetová stránka Komisie EUROPA: http://europa.eu.int/ - internetová stránka CORDIS obsahujúca úplné informácie o rámcovom programe v oblasti RTD: http://www.cordis.lu - internetová stránka Generálneho riaditeľstva Komisie pre výskum:http://europa.eu.int/comm/research - internetová stránka Generálneho riaditeľstva Komisie pre informačnú spoločnosť:http://europa.eu.int/information_society/index_en.htm - internetová stránka Generálneho riaditeľstva Komisie pre podnikanie: http://europa.eu.int/comm/dgs/enterprise/ - internetová stránka Generálneho riaditeľstva Komisie pre energiu a dopravu: http://europa.eu.int/comm/dgs/energy_transport/index.html - internetová stránka Spoločného výskumného centra (SVC): http://www.jrc.cec.eu.int/ - internetová stránka Eurostatu: http://europa.eu.int/comm/eurostat [1] „Na začiatku každého roka Komisia zasiela správu Európskemu parlamentu a Rade. Správa obsahuje informácie o činnostiach v oblasti výskumu a technologického vývoja a o šírení výsledkov v predchádzajúcom roku a pracovný program na bežný rok.“ [2] Rozhodnutie č. 1513/2002/ES z 27. júna 2002. Článok 4 „V zmysle výročnej správy, ktorú predkladá Komisia podľa článku 173 zmluvy, Komisia podrobne informuje o pokroku pri implementácii Šiesteho rámcového programu, najmä o pokroku smerujúcom k dosiahnutiu svojich cieľov a splneniu svojich priorít…; do správy musia byť zahrnuté aj informácie o finančných stránkach a využití nástrojov. [3] KOM (2003) 436, 18.7.2003. [4] KOM(2004) 574; SEC(2004)1057, 27.8.2004. [5] KOM (2004) 101, 10.2.2004; KOM (2004) 487, 14.7.2004. [6] KOM (2004) 353, 16.6.2004.